
RAPORT ÎNLOCUITOR
asupra propunerii  legislative pentru completarea 
Legii nr.75/1994 privind arborarea drapelului României, 
intonarea imnului naţional şi folosirea sigiliilor 
cu stema României de către autorităţile şi instituţiile publice



În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond cu propunerea legislativă pentru completarea Legii nr.75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, transmisă cu adresa nr.P.l.x.657 din 8 noiembrie 2004, înregistrată sub nr. 31/1012 din 9 noiembrie 2004.

Potrivit prevederilor art.75 din Constituţia României şi ale art.86 alin.3 pct.1 din Regulamentul Camerei Deputaţilor competenţa decizională în cazul acestei iniţiative legislative aparţine Camerei Deputaţilor.

Consiliul Legislativ a avizat favorabil iniţiativa legislativă cu unele observaţii şi propuneri, conform avizului nr. 1506/8.09.2004.

Guvernul, prin punctul de vedere transmis, cu  adresa nr.3111 din 20 septembrie 2004, nu susţine adoptarea propunerii legislative. 
Senatul, în calitate de primă Cameră sesizată, a respins iniţiativa legislativă în şedinţa din 27 octombrie 2004.
Comisia pentru cultură, arte şi mijloace de informare în masă  a avizat favorabil cu un  amendament, conform avizului nr.30/563 din 10 noiembrie 2004.

Propunerea legislativă are ca obiect de reglementare   completarea Legii nr.75/1994 în sensul  de a se prevedea posibilitatea pentru autorităţile publice de a arbora drapele proprii.

Această iniţiativă legislativă a fost dezbătută de Comisia juridică în şedinţa din 16 noiembrie 2004, în prezenţa iniţiatorului, întocmindu-se raportul iniţial nr.657/16 noiembrie 2004, cu amendamente admise.

Plenul Camerei Deputaţilor, în şedinţa din 3 februarie 2004, la solicitarea preşedintelui Comisiei, a hotărât restituirea iniţiativei legislative în vederea întocmirii unui raport suplimentar.


Potrivit prevederilor art.60 din Regulamentul Camerei Deputaţilor, membrii comisiei juridice, au reluat dezbaterile asupra propunerii legislative în şedinţa din  9 februarie 2005. La dezbateri au  participat, în calitate de invitaţi, din partea Ministerului Administraţiei şi Internelor, domnul Mircea Alexandru – secretar de stat, domnul Mihai Tătuţ – director general adjunct şi doamna Irina Alexe – consilier. Iniţiatorul nu a mai fost invitat întrucât, în prezent, nu mai are calitatea de  deputat. 

Cu ocazia examinării iniţiativei legislative, a punctului de vedere transmis de Guvern,  a avizelor  depuse şi a opiniilor exprimate de către membrii comisiei s-a constatat că modificările propuse exced obiectului de reglementare al Legii nr.74/1994, precum şi faptul că problematica elaborării şi folosirii însemnelor heraldice şi a sigiliilor proprii pentru judeţe, municipii, oraşe şi comune este soluţionată prin dispoziţiile art.10 din Legea nr.102/1992.
Faţă de aceste considerente, s-a hotărât cu unanimitate de voturi să se propună Plenului Camerei Deputaţilor respingerea  propunerii legislative pentru completarea Legii nr.75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice.
Din numărul total de 20  membri ai comisiei au  participat la dezbaterea acestui proiect 11 deputaţi.


În raport de obiectul şi conţinutul său, propunerea legislativă face parte din categoria legilor ordinare.


Prezentul raport înlocuieşte raportul iniţial nr.657/16.11.2004.
PREŞEDINTE,                                      SECRETAR,

     Sergiu Andon                                 Cristian Dumitrescu

Consilier

Diaconu Dumitra

